|  |  |
| --- | --- |
| **Pöytäkirja** |  |
|  |  |
|  |  |
|  |  |

**Keskipitkä aikavälin ilmastopolitiikan suunnitelman (KAISU) valmistelua tukevan työryhmän 4. kokous**

Aika: 17.3.2021, klo 9.00 – 10.50

Paikka: Skype

Paikalla: Jarmo Muurman (pj.), Johannes Lounasheimo (siht.), Magnus Cederlöf, Miia Berger, Ville Laasonen, Pekka Kalliomäki, Heta-Elena Heiskanen, Kaisa Ryynänen, Noomi Saarinen, Bettina Lemström, Jukka Uosukainen, Birgitta Vainio-Mattila, Ilari Valjus, Jyri Seppälä, Tomi J. Lindroos (kutsuttuna asiantuntijana kohdassa 2)

1. **Kokouksen avaus ja edellisen pöytäkirjan hyväksyminen**

Avattiin kokous ja hyväksyttiin edellisen kokouksen pöytäkirja LVM:n esittämin muutoksin.

1. **Suomen taakanjakosektorin 2030 tavoitehaarukka Fit for 55 -paketissa**

Tomi J. Lindroos (VTT) esitteli EU:n taakanjakosektorin nykyisten maakohtaisten velvoitteiden laskentaperusteita ja vastaavalla tavalla laskettuja uusia päästövähennysten tavoiteprosentteja ([pp-esitys](https://tila.tiimeri.fi/sites/vn-kaisu/Tiedostot/Taustatietoa/EU%20ESR%20-%20Suomen%202030%20taakanjakotavoittesta.pptx?d=w200ff217fb764b7ca7842a90aadfe8a3)). Suomen uusi tavoite vuodelle 2030 on tässä arvioissa -47 %, mikä tarkoittaisi lähes 3 Mt CO2-ekv. lisää päästövähennyksiä nykyiseen tavoitteeseen (-39 %) verrattuna. Arvio sisältää suuria epävarmuuksia sekä laskentaoletusten että taakanjakosektorin kattavuuden osalta.

Keskusteltiin uuden tavoitteen keskeisestä asemasta KAISUn päivitystyössä toimenpiteiden riittävyyden kannalta sekä LULUCF:n roolista ja komission pidemmän aikavälin näkemyksistä siirtää maatalous osaksi AFOLU-kokonaisuutta. Tarvitaan runsaasti uusia toimia ja kaikilla taakanjakosektorin osa-alueilla.

1. **Sektorikatsaus: työkoneet**

Ville Laasonen esitteli työkoneiden uutta WEM-skenaariota sekä olemassa olevia ja tulevia mahdollisia päästövähennystoimia ([pp-esitys](https://tila.tiimeri.fi/sites/vn-kaisu/Tiedostot/Taustatietoa/YM_Ty%C3%B6koneiden%20p%C3%A4%C3%A4st%C3%B6v%C3%A4hennykset%20KAISU%20ty%C3%B6ryhm%C3%A4%2017%203%202021.pptx?d=w6140ec7560ce44c3b493c1fab8878f26)). 10 työkoneluokkaa 51:stä aiheuttaa 81 % khk-päästöistä. Uusissa arvioissa otettu huomioon sähköistymiskehitys, joka on etenkin pienten koneiden osalta jo valtavirtaa. KAISU 1:n toimista suurin osa on käynnissä tai toteutettu. Biokaasun edistäminen ei ole lähtenyt liikkeelle. Uudet toimet voisivat kohdistua sähköistämisen edistämiseen, biopolttoöljyn jakeluvelvoitteen nostamiseen sekä vero-ohjaukseen ja T&K-tukiin. Tietopohjan kehittäminen on edelleen tärkeää.

Keskusteltiin mm. EU-sääntelystä, joka on vaikuttanut hiukkas- ja NOx-päästöihin, mutta ei CO2-päästöihin.

1. **Kuulemiset: kansalaiskysely, työpajatilaisuus, kansalaisraati**

Miia Berger esitteli [yhteenvetoa](https://tila.tiimeri.fi/sites/vn-kaisu/Tiedostot/Taustatietoa/Kaisun%20kyselyn%20yhteenveto%20Kaisu-ty%C3%B6ryhm%C3%A4lle.docx?d=wa7f1d919b9084f9a952223b88a37ab4b) kansalaiskyselyn tuloksista. Hintojen nousuun liittyvät toimenpiteet katsottu yleisesti epäreiluiksi. Suurimmat vaikutukset arvioitiin informaatio-ohjaukselle ja taloudellisille tuille. Ympäristöministeriö julkaisee tuloksista tiedotteen torstaina 18.3. YM lähettää tiedotteen etukäteen muiden ministeriöiden viestijöille tiedoksi.

Keskustelussa tuotiin esiin, että vaikka otos on suuri, se ei ole tilastollisesti edustava. Tulokset voivat kuitenkin saada mediahuomion kautta poliittista painoarvoa. KAISU-toimien valmistelussa on otettava huomioon laajasti kuulemiset ja vaikutusarvioinnit.

Sidosryhmätyöpaja järjestetään 8.4. Työpajoihin voi osallistua useampi asiantuntija kustakin ministeriöstä, vaikka kutsussa osallistujien määrä on rajattu yhteen per organisaatio. Asianosaisille tahoille on toimitettu pyynnöt taustamateriaalien kokoamisesta. Työpajatyöskentelyn pohjaksi pyydetty listaus päästövähennystoimista voi olla yleisellä tasolla.

Kansalaisraati on uusi osallistamismenettely, jota kokeillaan KAISU-valmistelun tukena. Raatiin kootaan edustava, 50 henkilön joukko arvioimaan päästövähennystoimien reiluutta ja tehokkuutta. Kokoontumisia on kolme kappaletta huhtikuun loppupuolella. Näkemykset kootaan yhteiseen kannanottoon ja tuloksista kootaan raportti. Tuloksia hyödynnetään KAISUn valmistelussa ja ne käsitellään ilmastopolitiikan pyöreässä pöydässä. Raadin toteuttaa ja fasilitoi tutkijaryhmä Turun yliopistosta. Tilaisuuksissa on asiantuntijapuheenvuoroja ja niihin kootaan ennakkomateriaali. Tietopohja varmistetaan ministeriöiltä, ja aineisto tulee myös KAISU-työryhmän katsottavaksi tiimerissä. Kansalaisraadin järjestämisestä on julkaistu [tiedote](https://ym.fi/-/kansalaisraati-puntaroi-suomen-paastovahennystoimien-reiluutta-ja-tehokkuutta).
Kansalaisraadin verkkosivu: <https://sites.utu.fi/kansalaisraati/>.

1. **Kirjoitustyön ja toimenpiteiden tilannekatsaus**

Muistutettiin aikataulusta: vastuutahot työstävät omat osuutensa [tiimerin raporttiluonnoksen](https://tila.tiimeri.fi/sites/vn-kaisu/Tiedostot/Keskipitk%C3%A4n%20aikav%C3%A4lin%20ilmastopolitiikan%20suunntelma_LUONNOS.docx?d=w2f2451b31aa443188d25b00e19f4bd27) lukuun 4 (nykytilan kuvaus/WEM) maaliskuun loppuun mennessä. Tekstejä voi hyödyntää myös Ilmastovuosikertomuksessa, jonka kirjoitustyö on käynnissä samaan aikaan. Uusien toimien osalta tilannekuva päivitetään seuraavassa kokouksessa.

1. **Muut asiat**

Ei muita asioita.

1. **Kokouksen päätös**

Seuraava kokous järjestetään noin kolmen viikon päästä.